SNOVI SE OSTVARUJU

Prvo poglavlje

Upravo sada, dok vi ovo čitate, Lily se muči i naporno radi u Bluelake Cityju. Radi kao konobarica u malom kafiću „The Deserted Island“ ili „Napušteni otok“. I bio je takav: nitko nije posjećivao taj kafić. Nema mušterija, nema napojnica i plaća je manja nego inače, ali, Lily je imala san. Sanjala je o plesanju. Sanjala je da će se jednoga dana proslaviti kao najbolja plesačica na svijetu. Završila je Baletnu akademiju, ali nije plesala samo balet. Ples je bio njezina strast. Dok je posluživala, prolazila bi pored stolova na prstima i zabavljala goste. Danas je bio najgori radni dan koji je imala u godini dana što je radila u tom kafiću. Nitko nije ušao u kafić. Lily je samo pjevušila i sanjarila. Na kraju dana nije dobila ni novčića. Tužna je skupila svoje stvari i pošla kući. Mjesto gdje je živjela nije se moglo nazvati kućom. To je bio prazni brodski kontejner koji je ona uredila. Tako je živjela većina siromašnih ljudi u Bluelake Cityju. Ubacila je novčić od 25 ruta[[1]](#footnote-1), koji je našla na cesti, u limenku od graha, gdje je čuvala svu svoju ušteđevinu. Dosada je skupila 50 boma[[2]](#footnote-2) i 75 ruta. Još ovih 25 ruta i to je točno 51 bom. Ni približno dovoljno da se upiše u plesni klub. Upisnina je bila 150 boma, a onda je morala svaki mjesec plaćati iznos od 75 boma. Njezina najbolja prijateljica Julia, koja uvijek svrati u kafić ako može, već je upisana u taj plesni klub. Odjednom je netko pokucao na vrata. Lily je otvorila. Bila je to Julia. A ono što Lily nije znala, jest da je Julia bila oduvijek ljubomorna na njezin talent. Na sve moguće načine ju je pokušavala 'odvući' od plesanja, ali Lily se nije dala. Julia je ušla i pozdravila svoju prijateljicu zagrljajem. „Kako je bilo na poslu? Oprosti, danas nisam mogla doći, imali smo pune ruke posla u vezi velike predstave koju imamo u petak“, reče Julia. „Oh, bilo je OK. Nisam imala baš pretjerano puno posla. Slušaj, jako sam umorna i mislim da bi bilo bolje da razgovaramo sutra“, odgovori Lily. „OK, u potpunosti razumijem. Vidimo se, laku noć!“ „Laku noć“, tužno reče Lily i zatvori vrata za veselom Juliom. Presvukla se i legla na krevet. Zavrtjela je ključić, iz glazbene kutijice koju je imala od djetinjstva je zasvirala umirujuća glazba i zavrtjela se balerina koja je stajala na jednoj nozi. Ta glazba je podsjetila Lily na njezinu majku, koja je umrla kada je ona imala 10 godina, a balerina ju je podsjetila na riječi koje je njena majka uvijek ponavljala: „Nikad ne odustaj! Sve je moguće i zato slijedi svoje snove!“ Tiho je zaplakala u jastuk. Lily je imala tek 22 godine, a već je imala tužnu i tešku prošlost. No to je druga priča. Mi sada pričamo o Lily u sadašnjosti, koja sada sanja sebe na mjestu one balerine koja se vrti u glazbenoj kutijici.

Sutra ujutro, kada je dolazila na posao, ugledala je svog šefa, Mrkog Billa, kako lijepi nešto na izlog kafića. Ušla je unutra i pozdravila, a zatim upitala: „Dobro jutro! Ako smijem pitati, što to radite, šefe?“ „A što misliš da radim!“, ljutito je odgovorio, „lijepim ovaj plakat koji smo dobili zajedno s pismom u kojem kaže 'Molimo objesite ili na bilo koji način izložite ovaj plakat…' bla, bla, bla! Dolazi neki slavni lovac na plesne talente iz Francuske. Kažu da će povesti najboljeg plesača u Francusku i dati mu stalni posao. Glupost, ako mene pitaš.“ No

Lily je samo uzbuđeno trepnula i stavila pregaču. Zavezala je svoju kovrčavu crnu kosu u rep, kao i obično. Otišla je iza šanka i počela brisati čaše krpom. Doviknula je svom šefu: „A koliko košta audicija?“ „10 boma. Zar ćeš se ti prijaviti?“, zajedljivo je upitao. „Možda. Ne znam, nisam sigurna u potpunosti“, tiho je odgovorila. Nastavila je sa svojim poslom. Začudo danas je kafić bio pun. Došla je i Julia, no Lily ju je samo pozdravila i nastavila dalje s poslom. Julia se naljutila, ali Lily zapravo nije bilo briga. Prvi put u godinu dana što je radila u kafiću, on je bio dupkom pun. Jedva se kretala između stolova, ali ipak je mogla prolaziti na prstima kao balerina, što se gostima jako svidjelo. Na kraju dana, dobila je čak 35 boma i 50 ruta. Mrki Bill je bio zadovoljan. Lily je otišla kući sretna i zadovoljna. Ubacila je novac u svoju limenku. Sada je imala 86 boma i 50 ruta. No, to još uvijek nije bilo dovoljno za upisninu. Lily se odlučila prijaviti na audiciju. U mislima plešući, otišla je spavati.

Drugo poglavlje

Audicije su počinjale ujutro u 7 sati, a Lily je svoj posao započinjala u 6 i 30. Znači da nije nikako mogla pokazati svoj talent. Tek je to shvatila nakon što je ispunila prijavnicu za audiciju i ubacila je u kutiju ispred velike plesne dvorane. Prijavnica je izgledala ovako:

|  |  |
| --- | --- |
| IME: | Lily |
| PREZIME: | Edwardson |
| ZAVRŠENA ŠKOLA: | Plesna akademija, Bluelake City  |
| SAN ILI ŽELJA: | Plesati i samo plesati ostatak mog zivota |
| DOŽIVLJAVAM PLES KAO: | Zabavu, opustanje i nesto prekrasno |
| ADRESA: | Story road 17, Bluelake City |

Nakon što je ubacila prijavnicu i platila 10 boma, otišla je do kafića i ušla. „Šefe, imam li ja neiskorištenih slobodnih dana?“, s nadom je upitala. Šef joj na to odgovori: „Ja mislim da imaš. Ne znam, provjerit ću. Zašto, ako smijem pitati?“ „Prijavila sam se na audiciju za izbor najboljeg plesača. Audicije počinju u 7, a ja počinjem raditi u 6 i 30. Mogu ja uzeti i samo pola dana slobodno.“ „Slušaj Lily, ja sam objavio natječaj, tj. ponudu za posao, za još jednu konobaricu, tako da ćeš ti raditi jedan dan ujutro, jedan popodne. Naravno, ako se zaposli još jedna konobarica.“ Njezin šef je imao debele brkove, a bio je mršav. Imao je kratku kosu i radio je iza šanka u kafiću. Uvijek je nosio odijelo, ali ne ofucano ili s mucicama, već pravo talijansko odijelo koje mu je donosila sestra iz Italije kad bi došla za praznike. On nije bio loš čovjek, ali je pazio na svoje novce, nije volio kada netko kasni (tako je otpustio već 4 konobarice prije Lily) i mrzio je kada je njegov kafić prazan. A sad je taj dobri, pošteni čovjek plavih očiju i smeđe kose gledao u Lily i čekao njezinu reakciju. Ona ga je gledala i u sebi vrištala od sreće. U stvarnosti je samo jedva izustila: „Oh, hvala, šefe. Puno vam hvala. Znam da to znači manju plaću, ali ne smeta. Drago mi je što ću imati malo slobodnog vremena. Još jednom vam hvala!“ Odradila je još jedan dan kada je kafić bio dupkom pun. Navečer se vratila kući i našla pismo. U njemu je pisalo kada je njezina audicija. U četvrtak u 14 sati. Za dva dana! Morala je početi vježbati. Svaki dan nakon posla bi vježbala, nema veze što bi bila umorna. Julia ju je došla posjetiti 2 puta, ali ona ju je svaki put otjerala jer je morala vježbati. Pitala je šefa i on joj je dopustio 1 sat slobodno. U četvrtak ujutro je otišla na posao. Posluživala je goste i usput vježbala. Došlo je vrijeme da krene. Bilo je 13 i 30 kada je krenula. Trebalo joj je pola sata pješice do dvorane koja nije u centru grada. Stigla je tamo. Rekli su joj da će je pozvati unutra. Za otprilike 5 minuta su je pozvali. Pozdravila je suce i predstavila se. Glazba je zasvirala, a Lily se opustila. Znala je da je ovo njen san i da će se možda uskoro ostvariti. Prepustila se glazbi i počela plesati. Neke korake je izbacila i na nekim mjestima improvizirala. Na prstima je izvodila piruete, skokove i razne druge baletne korake. No onda se glazba promijenila. Postala je brža i s drukčijim ritmom. Lily se nije smela nego je nastavila plesati. Prilagodila se novoj pjesmi i uživala. Na kraju se sa smiješkom poklonila i pogledala iznenađene suce. Rekli su joj da je ona prva koja se prilagodila novoj pjesmi. Ostali natjecatelji su se smeli kada su čuli promjenu ritma. Također su rekli da traže upravo ovakve talente kao što je Lily. „Draga Lily, prolaziš u sljedeći krug, definitivno“, s velikim osmijehom na licu joj je rekao koreograf Jean DeGarfil (Žan Degarfil). Lily je zamalo zavrištala od sreće, ali se uspjela suzdržati i izustiti nekoliko puta hvala smijući se na sav glas. ☺ Vratila se u kafić i rekla šefu da je prošla u drugi krug natjecanja. Šef ju je pohvalio i rekao da je zaposlio još jednu konobaricu. Odjednom je iza šanka izašla Julia. „Bok Julia! Pogodi što! Prošla sam u drugi krug natjecanja! Što ti radiš iza šanka?“ veselo je upitala Lily. „Tvoj šef me zaposlio. Javila sam se na natječaj. Sada i ja radim ovdje“, zajedljivo je rekla Julia, cereći se. Zaposlila se ovdje kako bi mogla motriti Lily i možda ukrasti kakav pokret. Imala je ona još svašta na pameti, ali najstrašnija je bila ideja da joj podmetne nogu ili nešto slično tako da ne može plesati. Lily nije ništa od toga slutila. Samo se razveselila još više što će raditi sa svojom 'prijateljicom'. Te noći Lily nije mogla zaspati od sreće. Neka se veseli, neće joj još dugo sreća trajati. Novi krug natjecanja, na koje je začudo prošla i Julia, se trebao održati za tjedan dana. U srijedu je Lily imala spremnu i uvježbanu koreografiju. Upravo kada je posluživala zadnje goste u kafiću, došla je Julia preuzeti svoju smjenu. Lily je krenula prema šanku, a Julia prema novim gostima koji su ušli u kafić. Julia je ispružila nogu, a Lily je zapela. Uspjela se dočekati na nogu, ali ju je jako zaboljela. Julia je pozvala liječnika, a on je ustanovio da je Lily uganula gležanj. Nije mogla plesati!

Treće poglavlje

Šef ju je došao posjetiti taj dan nakon posla. „Lily, znam da ti je Julia dobra prijateljica, ali osjećaj nije obostran. Vidio sam je kao ti podmeće nogu. Ona je loša osoba, Lily! Samo želi pobijediti na tom bedastom natjecanju i nje je briga hoće li nekoga povrijediti! Čuvaj se! Moram ići. Vidimo se i čuvaj se Lily!“, reče njezin šef nakon nekoliko minuta razgovora. Lily mu odgovori: „Hoću, vjerujte mi! Doviđenja!“ Šef izađe, a Lily počne razmišljati o njegovim riječima. Odlučila je sutra plesati. Ujutro se probudila i otišla u dvoranu. Kada je došla tamo, srela je Juliu i čula je kako razgovara s recepcionarkom. „Lily Edwardson neće doći, uganula je gležanj“. „Oh, ne. Meni je sasvim dobro, DRAGA Julia“, Lily je ušla kroz vrata. Posebno je naglasila riječ 'draga'. Pozvali su Lily, a ona je ušla blago se smješkajući zaprepaštenoj Julii. Otplesala je svoju koreografiju savršeno. Opet je improvizirala jer nije mogla drukčije. Prošla je u polufinale! Kada je izašla, u prolazu je tiho šapnula Juliji: „Pokušaš li opet nešto slično, idem na policiju“, zatim je otišla u kafić na svoju smjenu. Njezina noga je ozdravila. Lily je rekla da nju ples ozdravlja. Polufinale je bilo u subotu sljedeći tjedan i prenosilo se na televiziji. Svi stalni gosti u kafiću su rekli da će držati fige i Lily i Julii (i ona je prošla).

Došao je veliki dan. Prije nastupa, Lily je rekla: „Ovaj ples posvećujem svojim roditeljima, koji su mi bili velika podrška prije smrti. I također svom šefu koji mi također pruža veliku podršku.“ Izašla je na pozornicu i zaplesala. Odjednom je režija u potpunosti promijenila pjesmu. Lily se nije smela, kao i prvi put na audiciji. Nastavila je plesati i….. prošla u finale!!! Julia je bila užasna. Smela se usred pjesme, iako se ništa nije promijenilo u vezi nje. Nije prošla. Finale se treba održati za 2 tjedna i također će se prenositi na televiziji. Lily je nastavila naporno raditi u kafiću i vježbati za novi nastup. Došlo je finale. Lily je bila jako nervozna. Tresla se i svakih 15 minuta plakala. Terry je nastupala prije nje. Rekle su jedna drugoj da je svejedno koja će pobijediti jer su obje stigle do velikog finala. Terry je bila savršena. Lily je znala da je nikad neće moći nadmašiti, ali je čvrsto odlučila da će se potruditi. Izašla je na pozornicu i svjetla su se ugasila. Nestalo je struje ili je posebni netko izrezao žice. Jean je pozvao zaštitare koji su s baterijskim svjetiljkama došli do žica i pronašli….. uplakanu Terry. Da, dobro ste pročitali: Terry. Ne Juliu (ona je bila na poslu) nego Terry. Evo što je rekla kao objašnjenje: „Znala sam da je ona bolja od mene i znala sam da će me nadmašiti. Zato sam prerezala žice kako bi Lily izgubila. Tako jako želim izaći iz ovog grada!“ Nakon što su se svjetla opet upalila, Jean je ustao i rekao: „Pošto je jedna natjecateljica pokušala sabotirati drugu, što se smatra varanjem, pobjednica je Lily! Čestitam Lily, putujemo za 2 dana.“

Nakon 2 dana, Lily je došla do kafića da se pozdravi sa svima. Julia, Mrki Bill i ona su se zagrlili i izljubili, a zatim je ona otišla prema zračnoj luci. Tamo ju je čekao privatni avion i Jean u njemu. Kada je stigla tamo, ušla je u avion i sjela. Poletjeli su i nakon desetak minuta, Lily je pogledala kroz prozor. Vidjela je bijele, pahuljaste oblake ispod njih i beskrajno plavetnilo iznad i pokraj njih. Pomislila je: „Izgleda da se snovi ipak ostvaruju.“

Tina Vladimir, 6. razred

1. *Rut-izmišljeni novac, nešto kao naša lipa (1rut=5lipa)* [↑](#footnote-ref-1)
2. *Bom-izmišljeni novac, nešto kao naša kuna (1 bom=100 ruta, 1 bom=5 kuna)* [↑](#footnote-ref-2)